Echipa Luton Town a condus cu 3-0 pe terenul formaţiei Bournemouth, miercuri seara, într-o partidă restantă din campionatul de fotbal al Angliei, pe care gazdele au câştigat-o în final cu scorul de 4-3!
Oaspeţii, care luptă pentru evitarea retrogradării, au marcat de trei ori pe parcursul primei reprize, prin Tahith Chong (9), Chiedozie Ogbene (31) şi Ross Barkley (45+1)
Bournemouth, care nu l-a avut în lot la acest joc pe portarul român Ionuţ Radu, a avut însă o revenire spectaculoasă în partea a doua a jocului, reuşind să întoarcă rezultatul graţie golurilor lui Dominic Solanke (50), Ilia Zabarnîi (62) şi Antoine Semenyo, care a reuşit dubla în minutele 64 şi 83.
Meciul a fost reprogramat după ce întâlnirea iniţială dintre cele două formaţii a fost întreruptă în minutul 59, în luna decembrie, în urma unui stop cardiac suferit pe teren pe căpitanul lui Luton Town, Tom Lockyer. Acesta a fost prezent la partida de la Bournemouth, poza sa figurând pe programul de meci, şi a fost ovaţionat de spectatori înaintea startului jocului, când s-a întâlnit cu medicii care i-au salvat viaţa.
În urma acestui rezultat, Luton Town a rămas pe locul 18 cu 21 de puncte după 28 de etape, la trei puncte de Nottingham Forest (locul 17), pe care o va înfrunta în acest weekend, pe teren propriu.
Bournemouth se află pe locul 13, cu 35 de puncte, fiind prima echipă în 21 de ani care a reuşit să câştige un meci în Premier League după ce a fost condusă cu 3-0, conform Reuters. În etapa trecută, Bournemouth a remizat cu Sheffield United, scor 2-2, după ce a fost condusă cu 2-0.